  vk.com (Удмурт театр/Удмуртский театр) Анжелика Тихонова корреспондент Калмыкиысь драмая Баатр Басангов нимо йӧскалык театрлэн чеберлыко кивалтӥсез, тодмо режиссёр, Россиысь искусство удысысь дано ужась Борис Манджиев Удмуртиысь йӧскалык театрын удмурт эпосъя спектакль пуктоз. Со сярысь ивортодэтъя «Удмуртия» агентстволэн корреспондентэзлы удмурт театрлэн кивалтӥсез Андрей Ураськин вераз. «Ми сое татчы асьмеос ӧтим. Со али кыдёкын ӧвӧл, Чувашиын, спектакль пуктэ. Быдэс Россиетӥ ветлэ, трос пуктылэ, весь вань бускельёсмы доры вуылэмын ини. Ми соин азьлогес ик вераськиськом вал ини, кызьы ке ӵош проект лэсьтоно шуыса. Со лыктӥз со сярысь вераськыны. <…> Со туж тунсыко ужа национальной эпосъёсын, со национальной режиссёр. Соин ик ми тыршиськом, мед луоз со асьме тематика, удмурт тематика шуыса. Со озьы ик соглаш луиз, одно ик кулэ удмурт выжыос сярысь спектакль лэсьтыны шуыса» Андрей Ураськин, Удмуртиысь йӧскалык театрлэн кивалтӥсез Удмурт кылын спектаклез пуктон борды 2023-тӥ ар кутсконын басьтӥськыны малпало. Нош али дасяськон ужъёс мынозы. Борис Манджиев аслаз постановочной группаеныз пьеса кылдытон, сценарий гожтон бордын ужалоз. Ваньмыз малпамзыя пӧрмиз ке, спектаклен вуоно арын тулыспал тодматскыны луоз ини. «Кызьы соос пӧрмытозы, кызьы-маиз соослы тунсыко потоз, милям соослы вераны сыӵе задачамы ӧй вал. Соос мед учкозы, мед лыдӟозы пыр-поч асьмелэсь выжыкылъёсмес, легендаосмес, мифъёсмес. Удмурт эпосэз сётӥм ми соослы. Учкозы, маиз соослы тужгес но яралоз удмурт эпосысь, сое басьтозы но ужаны кутскозы. Нырысь сценариез, пьесаез бордын» Андрей Ураськин, Удмуртиысь йӧскалык театрлэн кивалтӥсез Озьы ик Борис Манджиевен Калмыкиысь театрен вошъяськон гастрольёс ортчытон пумысен кенешизы. Андрей Ураськин пусйиз, со сярысь кыкетӥ арзэ верасько ини, но туэ калмыкъёс Якутиысь театрен огкыл кутыса вуиллям. Соин ик малпанзэс 2023-тӥ арын улонэ пыӵатыны кенешизы. Со сяна, режиссёр Удмуртиысь йӧскалык театрез туэ оштолэзе ик Калмыкие нылпи спектакльёсъя фестивалязы пыриськыны ӧте вал, ужрад кык арлы огпол ортчылэ. Но театрлэн со вакытлы ужпумъёсыз пуктэмын ини. Соин ик Андрей Ураськин вуонояз ужрадазы одно ик мынозы шуыса оскытӥз. Тодэ вайытом, удмурт театрысь егит артистъёс «Кин кызьы узырме, яке Ограбление по-удмуртски» удмурт кылын кинокомеди пуктон борды басьтӥськизы.  Тегъёс: Театр Удмуртия удмурткыл йӧскалыклулчеберет  